钦定古今图书集成/明伦汇编/氏族典/第568卷 > 《凌迪知万姓统谱》 > 毋丘俭
## 钦定古今图书集成/明伦汇编/氏族典/第568卷 > 《凌迪知万姓统谱》 > 毋丘俭

按《魏志毋丘俭传》：“俭字仲恭，河东闻喜人也。父兴，黄
初中为武威太守，伐叛柔服，开通河右，讨贼张进。及
讨叛胡有功，封高阳乡侯，入为将作大匠。俭袭父爵
为平原侯文学。明帝即位，为尚书郎，迁羽林监，以东
宫之旧，甚见亲待。出为洛阳典农，迁荆州刺史。青龙
中，徙幽州刺史，加度辽将军、使持节护乌丸校尉，率”
幽州诸军至襄平，屯辽隧、右北平。明年，帝遣太尉司
马宣王统中军及俭等众数万讨渊，定辽东，俭以功
进封安邑侯。正始中，俭以《高句骊》数侵叛，督诸军讨
之。句骊王宫连破走，将妻子逃窜。六年，复征之，宫遂
奔买沟。迁左将军，领豫州刺史，转为镇南将军。诸葛
诞战于东关，不利，乃令诞，俭对换。诞为镇南，都督豫
州，俭为镇东，都督扬州。俭与夏侯元、李丰等厚善，扬
州刺史文钦，曹爽之邑人也，俭以计厚待钦，情好欢
洽。正元二年正月，遂矫太后诏罪状大将军司马景
王移诸郡国举兵反，大破之，钦遁走。是日，俭闻钦战
败，恐惧夜走，众溃，俭独与小弟秀及孙重藏水边草
中。安风津都尉部民张属就射杀俭，传首京师，秀重
走入吴。